8 टीसी की सैलरी काटी और 6 को सेवा समाप्ति का नोटिस
संपत्ति कर वसूली में सुस्ती पर कमिश्नर ने की कार्रवाई
संपत्ति कर की सुस्त वसूली पर निगम कमिश्नर ने सोमवार को 14 टैक्स कलेक्टरों (कर संग्राहक) को करंट दे दिया। 8 टीसी की दिसंबर माह की सैलरी काटने के निर्देश और 6 टीसी को सेवा समाप्ति के नोटिस जारी किए गए हैं। यह सभी 14 टीसी रोज सुबह 8 बजे काम पर उपस्थित होंगे व शाम 6 बजे कार्य पूरा कर प्रतिदिन की रिपोर्ट भी देंगे। असिस्टेंट प्रॉपर्टी टैक्स कलेक्टरों से साफ कहा गया है कि जिन मामलों में क्षेत्र कम करने की अनुशंसा की गई है, यदि उनमें लापरवाही मिली तो संबंधित वसूली प्रभारी के खिलाफ एफआईआर होगी। बड़े बकायादारों से वसूली का जिम्मा अपर आयुक्तों को सौंपा गया है।
नारायण कृष्ण शेजवलकर प्रशासनिक भवन में आयोजित बैठक में निगमायुक्त अनय द्विवेदी ने सभी वसूली अमले को निर्देशित किया कि जोनवार और वार्ड वार 7 दिन के संपत्ति कर वसूली का टारगेट निर्धारित कर दिया गया है। व्यावसायिक संपत्तियों के कर जमा करने संबंधी प्रमाण पत्र प्रस्तुत करने के निर्देश कमिश्नर ने दिए और वसूली कार्रवाई की रिपोर्ट अफसरों को पेश करने को कहा।
तेजी से होगी वसूली
संपत्ति कर वसूली में अब आगामी तीन माह में तेजी से काम कराया जाएगा। बड़े बकायादार जो अभी तक वसूली से अछूते हैं, उनसे वसूली पर फोकस है। काम न करने वालों पर कार्रवाई की अनुशंसा की जा रही है। खुशबू गुप्ता, एमआईसी सदस्य, नगर निगम
क्या है स्थिति
संपत्ति कर वसूली का लक्ष्य इस साल 75 करोड़ रुपए रखा गया है, जिसमें अभी तक की स्थिति में 16.62 करोड़ ही वसूल हो सका है। हर साल का औसत लक्ष्य 22 से 23 करोड़ रुपए ही रह जाता है।
क्यों है वसूली में सुस्ती: ग्राउंड लेवल पर टीसी वसूली को लेकर न सक्रिय हैं न गंभीर। अमला बैठे-बैठे ही वसूली करना चाहता है। यह कारण भी है कि यदि अमला हर साल बढ़ाकर टारगेट देगा तो उन्हें यह पता है कि हर साल टारगेट फिर बढ़ाकर ही देना पड़ेगा। यानी ज्यादा काम कौन करे।
इनके खिलाफ कार्रवाई, सेवा समाप्ति नोटिस: शुभम दंडोतिया, राजेश खरे, राजेंद्र शर्मा, मुरली शर्मा, लखन सिंह यादव व संजय जैन।
इनकी सैलरी हुई राजसात: प्रेमनारायण सविता, रामसिया गुर्जर, श्रीकृष्ण शर्मा, अजय जैन, राजेंद्र तोमर, जेपी शर्मा, संजय शर्मा व ललित खटके।
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva bho_Deva awa_Deva